桐花
作者：歐陽修
朝代：宋

paragraphs: 猗猗井上桐，花葉何蓑蓑。
下蔭百尺泉，上聳陵雲材。
翠色洗朝露，清陰午當階。
幽蟬自嘒嘒，鳴鳥何喈喈。
日出花照耀，飛香動浮埃。
今朝一雨過，狼籍黏青苔。
斯桐乃誰樹，意若銘吾齋。
常聞漢道隆，上下相和諧。
選吏擇孝廉，視民嬰與孩。
政聲如九韶，百物絕妖災。
優優潁川守，能致鳳凰來。
到此幾千載，丹山自崔嵬。
聖君勤治理，百郡列賢才。
嗟爾不自勉，鳳凰其來哉。